Innflutt vara og þjónusta var rúmlega tuttugu milljörðum verðmætari en sú útflutta í nóvember síðastliðnum. Þetta kemur fram í tölum frá Hagstofu Íslands en hallinn var um ellefu komma sex milljarðar króna á sama tíma árið áður.
Ójöfnuðurinn er um tvöfalt meiri en á sama tíma árið áður en töluverð aukning var bæði í innfluttri og útfluttri vöru og þjónustu.
Alls var verðmæti útfluttrar þjónustu 40,3 milljarðar króna í nóvember og innfluttrar 40,9 milljarðar. Verðmæti útfluttrar vöru nam 72,4 milljörðum en innfluttrar 93,5 milljörðum.
Útflutningstekjur af ferðalögum voru áætlaðar um 14 milljarðar króna í nóvember og aukast verulega, eins og þær hafa gert undanfarna mánuði, samanborið við sama tíma árið 2020. Tekjur af samgöngum og flutningum voru áætlaðar 10,3 milljarðar króna í nóvember og jukust um 61% miðað við nóvember 2020. Verðmæti annarra þjónustuliða í útflutningi var áætlað 15,9 milljarðar í nóvember og dróst saman um 1% frá því í nóvember árið áður.
Verðmæti þjónustuútflutnings frá desember 2020 til nóvember 2021 var áætlað 464,4 milljarðar króna og jókst um 18 prósent miðað við tólf mánaða tímabilið þar á undan, samkvæmt tilkynningu frá Hagstofu. Á sama tímabili var verðmæti þjónustuinnflutnings áætlað 358,5 milljarðar og jókst um 12 prósent miðað við tólf mánaða tímabilið þar á undan.

Verðmæti innfluttrar vöru og þjónustu var mun meira en útfluttrar í nóvember síðastliðnum en á sama tíma árið 2020. Samkvæmt tölum frá Hagstofu halda útflutningstekjur af ferðalögum áfram að aukast. verulega.